Ροδόπη 87

Το γυναικείο Ποδόσφαιρο στην Ελλάδα

Θα ξεκινήσουμε την αναφορά μας στο γυναικείο ποδόσφαιρο με το χαρακτηριστικό σχόλιο Τεχνικών Ποδοσφαίρου οι οποίοι μιλώντας για το Γυναικείο Ποδόσφαιρο εκφράζουν την πεποίθηση ότι δεν θεωρείται πλέον κάτι παράξενο και άγνωστο αλλά κάτι διαδεδομένο και πολύ οργανωμένο με αξιόλογες αθλήτριες που έχουν όλες τις προϋποθέσεις  να διαπρέψουν.
Το γυναικείο λοιπόν ποδόσφαιρο στην Ελλάδα άρχισε να... κλωτσάει  ουσιαστικά και με την εποπτεία της Ελληνικής Ποδοσφαιρικής Ομοσπονδίας (ΕΠΟ) πριν από 23 χρόνια, το 1987. Από την αρχή επιχείρησε να σημειώσει κάποιο γκολ στο τέρμα της οργάνωσης, της υποδομής και της ανάπτυξης. Ως τώρα πάντως τα... σουτ προς αυτή την κατεύθυνση έχουν καταλήξει άουτ. Πέρα από τις παρομοιώσεις με το άθλημα, η κατάσταση μοιάζει πραγματικά με τις απέλπιδες προσπάθειες των επιθετικών να επιτύχουν γκολ στα τελευταία λεπτά μιας αναμέτρησης. Αυτή τη στιγμή υπάρχουν πάνω από 50 οργανωμένα σωματεία γυναικείου ποδοσφαίρου.

Μικρή ιστορική Αναδρομή

Το γυναικείο ποδόσφαιρο πρωτοξεκίνησε το 1979 και αναπτύχθηκε ανεπίσημα μέχρι το 1990 όταν και διοργανώθηκε το πρώτο επίσημο πρωτάθλημα από την ΕΠΟ. Η ιστορία του μπορεί να χωριστεί σε τρεις περιόδους: 
1η Περίοδος (1979 -1982)
Ιδρύεται τον Σεπτέμβριο του 1979 στη Θεσσαλονίκη η πρώτη γυναικεία ομάδα, η Ολυμπιάς. Λίγο αργότερα ιδρύεται στην Αθήνα η Ολυμπιάδα Κηφισιάς και στη συνέχεια και μέχρι το 1982 άλλες 12 ομάδες με πιο σημαντικές τον Παναθηναϊκό και τη Θεσσαλονίκη 80. 
2η Περίοδος (1984 -1989)
Αυξάνονται οι ομάδες σε 17 και παίζουν φιλικά παιχνίδια μεταξύ τους. Το 1987 διοργανώνουν ανεπίσημο πανελλήνιο τουρνουά στη Θεσσαλονίκη με συμμετοχή 12 ομάδων και νικήτρια τον ΑΟ Ηλιούπολης Θεσ/νίκης. Τον ίδιο χρόνο διεξάγονται τουρνουά στην Κρήτη και στη Βόρεια Ελλάδα. 
Το 1987 ιδρύεται και η γυναικεία ομάδα της Κομοτηνής η ΡΟΔΟΠΗ ’87. Το 1988 η ΕΠΟ αναγνωρίζει τα σωματεία και εκδίδει δελτία στις ποδοσφαιρίστριες. 
3η Περίοδος (1990 - 2004)
Διοργανώνονται επίσημα πανελλήνια πρωταθλήματα και οργανώνεται αρχικά Εθνική ομάδα γυναικών (1990) και έπειτα Εθνική ομάδα Νεανίδων (1997). Τα γυναικεία σωματεία δημιουργούνται το ένα μετά το άλλο σχεδόν σε όλη την Ελλάδα. 
4η Περίοδος (2004- σήμερα) 
Μετά την Ολυμπιάδα και λόγω «οικονομίας» χωρίζεται το πρωτάθλημα της Α’ Εθνικής σε δύο ομίλους, ενώ διεξάγεται περιφερειακό πρωτάθλημα 5 ομίλων. Από την νέα αγωνιστική περίοδο ξαναδημιουργείται ενιαία Α’ Εθνική, Β’ Εθνική αλλά και περιφερειακό πρωτάθλημα. Οι οργανωμένες ομάδες ξεπερνούν τις 50 και τα κορίτσια που ασχολούνται με το ποδόσφαιρο τα 1500.

Αθλητικά τμήματα, Αθλητές, Εγκαταστάσεις, Διοργανώσεις

Ο ΓΑΠΣ «Ροδόπης ‘87» έχει στις τάξεις της περίπου 30 ποδοσφαιρίστριες και 20 νεαρά κορίτσια στις ακαδημίες της, ενώ κατά καιρούς παίρνουν μέρος σε τουρνουά και αθλητικές εκδηλώσεις οι παλαίμαχες παίκτριες της ομάδας. 
Η γυναικεία ομάδα της Κομοτηνής μετέχει ανελλιπώς από το 1987 σε όλα τα πρωταθλήματα που διοργανώνει η ΕΠΟ αλλά και στα Κύπελλα Ελλάδας όποτε αυτά διοργανώνονται. Παίρνει μέρος σε διάφορα τουρνουά και αθλητικές εκδηλώσεις.

Εγκαταστάσεις του ΓΑΠΣ «Ροδόπη ‘87»

Από την ημέρα της ιδρύσεως του ο ΓΑΠΣ «Ροδόπη ‘87», φιλοξενείται στο Δημοτικό Αθλητικό Κέντρο Κομοτηνής, έχει τα αποδυτήρια του εκεί και το είχε ως έδρα μέχρι την άνοδο του Πανθρακικού στην Γ’ Εθνική κατηγορία. 
Αν και έχει κρατήσει «με νύχια και με δόντια» τα αποδυτήρια, ο αγωνιστικός χώρος δεν παραχωρείται για αγώνες (μάλιστα πέρυσι ο Δήμος Κομοτηνής το παραχώρησε για δέκα χρόνια στην ΠΑΕ Πανθρακικός). 
Έτσι η γυναικεία ομάδα της Κομοτηνής εδώ και μερικά χρόνια «παλεύει» κάθε χρόνο να βρει γήπεδο για προπονήσεις και «έδρα»…!! 
Τη φετινή χρονιά και καλώς εχόντων των πραγμάτων θα της παραχωρηθεί το Δημοτικό γήπεδο Υφαντών για έδρα και προπονήσεις.

Προπονητής της ομάδας

Λόγω της ιδιαιτερότητας του χαρακτήρα των κοριτσιών (αλλά και λόγω έλλειψης χρημάτων) είναι πολύ δύσκολο να σταδιοδρομήσει σε γυναικεία ομάδα άνδρας προπονητής (και μιλάμε πάντα για την δική μας ομάδα) και γι΄ αυτό τον λόγο βρήκαμε την φόρμουλα τα κορίτσια να τα προπονούν γυναίκες παίκτριες (όπως εδώ και μερικά χρόνια η Βίκυ Περιβολοπούλου και η Κατερίνα Καραγιάννη – οι οποίες και θα παρακολουθήσουν σεμινάρια προπονητικής) ή ποδοσφαιρίστριες που πέρασαν από την ομάδα πριν από μερικά χρόνια και είναι καθηγήτριες γυμναστικής ακαδημίας όπως η Φωφώ Βιτσικάνου και η Έφη Κεσίδου. 
Από την γυναικεία ομάδα της Κομοτηνής έχουν περάσει ως προπονητές αρκετοί παλαίμαχοι ποδοσφαιριστές του Πανθρακικού.

Προβλήματα του Συλλόγου - ομάδας

Μόνιμο πρόβλημα η ανεύρεση πόρων για τα λειτουργικά έξοδα και τις μετακινήσεις – σ’ αυτό το σημείο να αναφέρουμε την μεγάλη συμβολή του Δήμου Κομοτηνής μέσω του Δημοτικού Οργανισμού Νεολαίας και Άθλησης, ιδιωτών-μελών της ομάδας αλλά και απλών φιλάθλων που ενισχύουν την ομάδα όποτε τους ζητηθεί. 
Άλλο σημαντικό πρόβλημα είναι το «γηπεδικό» αφού τα κορίτσια προπονούνται και αγωνίζονται μακριά από το Δημοτικό Αθλητικό Κέντρο Κομοτηνής, την φυσική τους έδρα από το 1987, λόγω του γεγονότος -που όλοι το σέβονται- ότι ο Πανθρακικός το χρησιμοποιεί ως έδρα. 
Εκείνο που όλες οι γυναικείες ομάδες προσδοκούν και αναζητούν είναι η στήριξη της πολιτείας όχι μόνο σε επιχορηγήσεις -υποδομές-μετακινήσεις αλλά η προβολή και προώθηση του αθλήματος του γυναικείου ποδοσφαίρου και των πρωταθλημάτων που μετέχουν οι ομάδες, την επιμόρφωση των ποδοσφαιριστριών και παραγόντων των ομάδων υπό την αιγίδα της Γ.Γ.Α και της ΕΠΟ και ότι άλλο προάγει το άθλημα.

Στόχοι μακροπρόθεσμοι και σταθεροί

Στόχος είναι 
α) να έχουμε όσο το δυνατόν μια οργανωμένη διοικητική λειτουργία χωρίς χρέη και 
β) η δημιουργία μιας ομάδας και της ακαδημίας της που θα έχει διάρκεια και θα προβάλλει τόσο το άθλημα του ποδοσφαίρου όσο και την πόλη της Κομοτηνής. 
Μην ξεχνάμε ότι στα «δύσκολα-πέτρινα» χρόνια του ποδοσφαίρου της Κομοτηνής, τότε που δεν υπήρχαν ομάδες σε μεγαλύτερες κατηγορίες, τα κορίτσια της Ρόδοπης ’87 διαφήμιζαν την Κομοτηνή εκτός της Περιφέρειας Α.Μ.-Θ.